ארכיון הכנסת

ארכיון הכנסת הוא ארכיון המשרת את הכנסת, מתעד ומשמר את המסמכים בארגון, לטובת מחקר וניתוח היסטורי.

==היסטוריה==
תיעוד עבודת הכנסת פועל מאז ישיבת מועצת העם הראשונה ב-4 במאי 1948 ומאז מתקיים תיעוד ושימור רציף של המידע ברשות.
ארכיון הכנסת משמש כארכיון מנהלי והן כארכיון היסטורי לתיעוד המסמכים שנוצרו בארגון, לעבודה פרלמנטרית שוטפת, ולצורכי מחקר ומשפט.
באגף מתועדים כל המסמכים הפרלמנטריים שנצברו במהלך השנים בהם פרסומים רשמיים, תצלומים, ותעודות.

החל מהעשור השני של המאה ה-21, פועלים עובדי הארכיון בתוכנית סדורה להמרת מסמכים היסטוריים לקבצים דיגיטליים ויצירת מפתוח לחיפושים עתידיים.
במהלך התוכנית נסרקו כל המסמכים המשמעותיים בתולדות הכנסת בהן ישיבות דיוני מליאת הכנסת, דיוני ועדות הכנסת, הצעות חוק וחוקים שהתקבלו וזמינים מאז במאגרים מקוונים פומביים.

==פעילות הארכיון==
הארכיון הוא יחידה בכנסת כחלק מחטיבת המידע ובו עובדים כ-10 עובדים קבועים. מנהלת הארכיון היא הינדה נובומינסקי.
כל אחד מהעובדים אחראי למיון, העברה וקליטת חומרים בתחום ספציפי נבחר בהם חקיקה, קשרי חוץ ורשומות והוא מטפל במסמכים מרגע קבלתם דרך קטלוג וסידור, סריקה לדיגיטציה וגניזה במידת הצורך.

מרבית החומרים נשמרים במצבם המקורי במצעי נייר שונים כמו דפי מכונת כתיבה, כתבי יד וחומרים מודפסים לצד מדיה דיגיטלית ואופטית שנצברה במהלך השנים. החומר המודפס סודר בראשיתו בכרטסות מחולקות לפי נושאים ונשמרה רשימת מצאי מפורטת למיקום המלאי במגנזות.

החומר הפרלמנטרי רובו ככולו אינו מסווג וזמין במערכות ממוחשבות באתר הכנסת כמו צילומי מליאות כולל פרוטוקולים מסונכרנים ומאגר מסמכים רחב היקף מראשית הכנסת ועד הזמן הנוכחי.

==אוספי הארכיון==
בארכיון הכנסת נשמרים מסמכי מקור ועותקים מכל שנות פעילות הכנסת. בין אלו ניתן למנות את האוספים הבאים:
*"דברי הכנסת" - תיעוד הדיונים במליאה
*:רישומי תיעודי ישיבות מליאות הכנסת החל מהישיבה הראשונה במסגרת מועצת העם ועד למליאות הנוכחיות. בארכיון נשמרות גרסאות סטנוגרמה שהן פרוטוקול הדיון הלא-ערוך שנוצר בשיטות קצרנות ולצידו התיעוד הערוך לאחר הגהה ועריכה לשונית ותוספת תיקונים מצד חברי הכנסת. פרוקוטול המליאה נשמר באופן דיגיטלי החל מהכנסת השלוש עשרה וכקובץ אודיו מהכנסת השמונה עשרה.
*פרוקוטולי דיוני ועדות הכנסת - זמין בספריית הכנסת בכרכים לפי סדר כרונולוגי ובאופן דיגיטלי באתר הכנסת. תחילת התיעוד הדיגיטלי ב.
*סדרת החקיקה:
**חוקים שהתקבלו כולל כל החומר המקדים הקשור אליהם: הצעות חוק, פרוטוקולים במליאה ובוועדות, חומרי רקע שהוגשו ועוד. בחומר הנזכר מופיעות גם התייחסות וחוות דעת של יועצים משפטיים של הכנסת ומשרדי הממשלה ונתונים שנמסרו לחברי הכנסת בידי מומחים ורשויות שונות.
**לצד אלו נשמר תיעוד החוקים שלא התקבלו בהם הצעות חוק שעברו קריאה ראשונה, הצעות חוק פרטיות שלא הגיעו לדיון במליאה והצעות חוק שהוסרו מסדר היום והליך החקיקה שלהן הופסק.
*פרסומי הכנסת בהם פרוטוקולים ששוחררו לעיון הציבור, מסקנות ועדות חקירה פרלמנטריות ותקנונים.
*תצלומי הכנסת בהם תיעודי ישיבות המליאה והוועדות, סיורי חברי כנסת בישראל ובחו"ל וביקורי אחמ"ים בהם בני מלוכה ונשיאי מדינות כאנואר סאדאת וביאטריקס, מלכת הולנד.
*אוסף תעודות בהם חתימות נשיאים, ראשי ממשלה ושרים, הזמנות למשלחות ישראליות מבתי נבחרים זרים וברכות שונות.
*אוספים אישיים של חברי הכנסת ועובדיה שביקשו את הפקדתם בארכיון בהם יושב ראש הכנסת הראשון יוסף שפרינצק ומזכיר הכנסת הראשון משה רוזטי.

כמו כן נשמרים בארכיון תיעודים הקשורים לחקיקת משנה, הצעות לסדר-היום, דיונים יזומים, רישומי הצבעות ידניות ואלקטרוניות, הצעות אי-אמון, שאילתות, תיקי מינהל הכנסת וכו'.

==נגישות לציבור==
ביולי 1996 הורה יושב ראש הכנסת דן תיכון על פתיחת פרוטוקולי הוועדות לצפייה חופשית ומאז מתאפשרות פניות רבות בהם מחברי הכנסת ומחלקותיה, משפטנים, חוקרים והציבור הרחב. בין אלו מטופלות בקשות לאיתור חומר חזותי להפקת פרסום ותערוכה. עובדי הארכיון עזרו וסייעו בהפקת תערוכה על הפסל דני קרוון שיצירותיו מעטרות את משכן הכנסת, תערוכה מיוחדת לכבוד שגרירים ודיפלומטים ותצלומים שנמסרו למוזיאון בית פרומין בו שכנה הכנסת בראשיתה.

הארכיון מפרסם מעת לעת חומרים שיש בהם עניין לציבור.

==ראו גם==
*ספריית הכנסת
* מרכז המחקר והמידע של הכנסת

==קישורים חיצוניים==
* [https://main.knesset.gov.il/about/departments/pages/archiveintro.aspx ארכיון הכנסת]
*[https://www.kan.org.il/content/kan/podcasts/p-8558/21148/ ארכיון הכנסת], פרק 25 בפודקאסט "כנסת נכבדה" עם איזי מן, 5 באפריל 2020

== הערות שוליים ==

קטגוריה:משכן הכנסת
קטגוריה:ישראל: ארכיונים
קטגוריה:ירושלים: ארכיונים